Jizzaxda ayol haydovchi “Nexia-3” raqamini qog'oz bilan berkitib harakatlandi — video

Jizzax viloyati Sharof Rashidov tumanida 13 fevral kuni ayol haydovchi “Nexia-3” raqamini qog'oz bilan berkitib harakatlandi. Bu haqda Yo'l harakati xavfsizligi xizmati xabar berdi.
Ta'kidlanishicha, tuman hududidan o'tgan M-39 avtomobil yo'lining 983-kilometrida oq rangli “Nexia-3” davlat raqam belgisi to'g'ri anglashga to'sqinlik qiladigan qog'oz bilan yopilgan holda Termiz–Toshkent yo'nalishi bo'ylab harakatlangan. Buni ko'rgan YPx xodimi A.Ortiqov oldinda xizmat o'tayotgan hamkasbi N.Danaboyevga ratsiya orqali ma'lum qilib, ushbu avtomobilni to'xtatish choralari ko'rilishini so'ragan.
Shundan so'ng mazkur avtomobil haydovchisi M-39 yo'li yoqasida joylashgan ovqatlanish shoxobchasi yaqiniga to'xtab, transport vositasi davlat raqam belgisining ustiga yopishtirilgan qog'ozni olib tashlagan.
YPx inspektori N.Danaboyev qoidalarni chetlab o'tgan haydovchidan tegishli me'yoriy hujjatlarini taqdim etishni so'ragan vaqtda haydovchi hujjatlarini taqdim etmagan va sodir etgan qoidabuzarligini ham tan olmagan.

Sodir etgan qoidabuzarligi uchun unga nisbatan Ma'muriy javobgarlik to'g'risidagi kodeksning 127-moddasi 2-qismi (Davlat raqam belgilarini ko'rish imkoniyatini cheklaydigan, ularni anglashga to'sqinlik qiladigan turli ashyolar o'rnatish va qoplama surtish) hamda qonuniy talabni bajarmaganligi uchun 194-moddasi (Ichki ishlar organlari xodimining qonuniy talablarini bajarmaslik) tartibida ma'muriy bayonnoma va imzo chekishdan bosh tortgani bo'yicha dalolatnoma rasmiylashtirilib, avtomobil vaqtincha saqlash uchun jarima maydoniga qo'yilgan.
Hozirda ushbu ma'muriy ish yuzasidan tuman IIB YHxB xodimlari tomonidan surishtiruv ishlari olib borilmoqda.
Avvalroq Namanganda mashinasiga sirena va migalka o'rnatgan haydovchiga chora ko'rilgandi. Shuningdek, Toshkentda YPx xodimini tosh bilan urib, qo'rqitmoqchi bo'lgan haydovchi jazolangan.